சுவாமி விவேகானந்தர் என்றும் நம் வழிகாட்டி

இன்று சுவாமி விவேகானந்தரின் 162-வது பிறந்த தினம். அவரது பிறந்த தினம் ஆண்டுதோறும் தேசிய இளைஞர் தினமாக கொண்டாடப்பட்டு வருகிறது.  39 ஆண்டுகள் மட்டுமே வாழ்ந்த சுவாமி விவேகானந்தர், இன்றளவும் பல கோடிக்கணக்கான இளைஞர்களின் மனதில் தாக்கத்தை ஏற்படுத்திக் கொண்டே இருக்கிறார். 

கடவுள் நம்பிக்கை பற்றி சிறு வயதில் எழுந்த கேள்விகள் அவரை, சுவாமி ராமகிருஷ்ண பரமஹம்சர் முன் கொண்டுவந்து நிறுத்தியது. அதுவே  துறவியாகவும் ஆக்கியது.

நம் பாரதம் ஆங்கிலேயரிடம் அடிமைப்பட்டு கிடந்த காலகட்டத்தில், பஞ்சம், பசி, பட்டினி என்று நாடெங்கும் துயரங்கள் படர்ந்திருந்த காலகட்டத்தில் நம்பிக்கை நட்சத்திரமாகத் திகழ்ந்தவர்.  ஆன்மிகத்தோடு தனது பணிகளை நிறுத்திக் கொள்ளாமல்,  மக்களின் பசியை, அறியாமையை போக்க என்ன செய்யலாம் என்று யோசித்து,  அதற்கேற்ப அவரது செயல்பாடுகளை வடிவமைத்துக் கொண்டார். 

இந்து ஆன்மிக நாணம் என்ற பொக்கிஷத்தை உலகத்தின் முன் வைத்தவர். இந்திய வரலாற்றை, சுவாமி விவேகானந்தருக்கு முன், சுவாமி விவேகானந்தருக்கு பின் என்று பிரிக்கலாம். அந்த அளவுக்கு அவர் தாக்கத்தை ஏற்படுத்தி இருக்கிறார். சுவாமி விவேகானந்தர் ஏற்படுத்திய தாக்கமே இந்திய விடுதலைப் போராட்டத்தை வேகப்படுத்தியது. மகாத்மா காந்தி உள்ளிட்ட மாபெரும் தலைவர்கள் சுவாமி விவேகானந்தரால் ஈர்க்கப்பட்டவர்களே. 

சுவாமி விவேகானந்தரும், அவரது சிஷ்யரான சகோதரி நிவேதிதையும் என்றும் எனக்கு வழி காட்டிக் கொண்டிருக்கிறார்கள். சுவாமி விவேகானந்தரின் பிறந்த தினமான இன்று அவரை போற்றி வணங்குகிறேன். அவரது சிந்தனைகள், செயல்பாடுகள் என்றும் நம்மை வழி நடத்தும்.